Bernard Kouchner
Bernard Kouchner, f. 1.11.1939, fransk diplomat og politiker. Kouchner er uddannet læge og var udstationeret for Røde Kors i Biafra i 1968; herefter var han medstifter af Læger uden Grænser. Han var sundhedsminister i socialistisk ledede regeringer 1992-93 og 1997-99. 1999-2000 var Kouchner FN's første særlige repræsentant i Kosovo. Politisk regnes Kouchner for en venstrefløjspolitiker, men han blev ikke desto mindre udenrigsminister efter Nicolas Sarkozys valgsejr i 2007. Kouchner sad på udenrigsministerposten indtil regeringsrokaden 2010, hvor han trak sig på grund af uenighed i regeringens udvisningspolitik over for romaer i Frankrig.